Vindstille vinter sender elpriserne på himmelflugt

Det er dyrt at tænde for strømmen i disse dage. Danmark er nemlig ramt af et vinterfænomen med det tyske navn dunkelflaute – og det kan mærkes direkte på elregningen. Kort fortalt betyder dunkelflaute, at et højtryk har lagt sig tungt over Europa og lukket både vinden og solen ned. Resultatet er, at vindmøller og solceller producerer markant mindre strøm – og så er elpriserne skudt i vejret.

– Fænomenet kan kun opstå, hvis det rammer et stort område – som nu, hvor vinden står stille over store dele af Europa. Og fordi det sker om vinteren, kan solen heller ikke hjælpe meget, forklarer Troels Skipper, produktchef for privat el i OK, til Ritzau.

Ifølge energiselskabet vil elpriserne i perioder passere tre kroner per kilowatt-time.

Når Tyskland også går i stå

Det danske elmarked er tæt forbundet med nabolandene – især Tyskland. Når vinden også står stille der, falder den samlede produktion dramatisk, og importen af billig strøm tørrer ud. Det skaber pres på hele den nordiske elbørs.

Om sommeren er dunkelflaute sjælden, fordi solenergi fra sydligere egne kan dække hullerne. Men i vintermånederne er der ingen nem udvej.

– Når vi kommer lidt længere hen, og kulden for alvor bider sig fast, skal man være ekstra opmærksom. Så stiger forbruget af gas til opvarmning samtidig – og det kan presse priserne yderligere, siger Troels Skipper.

Et grønt sikkerhedsnet mangler

Fra Biogas Danmark lyder det, at situationen understreger behovet for et mere robust grønt energisystem.

– Vi er nået langt med sol og vind, men uden balance og backup risikerer vi ustabilitet og vilde prisudsving. Et grønt Danmark kræver mere end grøn strøm – det kræver grøn stabilitet, iger foreningens formand Søren Pind.

Forbrugerne opfordres til at holde ekstra øje med elpriserne – især hvis du planlægger at lade elbilen op, køre varmepumpe eller sætte vaskemaskinen over.

Vindstille vinter sender elpriserne på himmelflugt