I dag tager elpriserne på rutsjebanetur

Det danske elmarked viser tænder i dag, onsdag. Klokken 13 kan du tørre vasketøjet for bare 0,58 kroner pr. kWh – men venter du til klokken 19, når prisen hele 2,05 kroner pr. kWh. Det er et udsving i elpriserne på over halvanden krone i løbet af få timer.

Og det er langt fra en enlig svale. Faktisk har næsten hver tredje dag i 2025 budt på prisudsving på over én krone, og tendensen fortsætter. Særligt i sensommeren, hvor solcellerne pumper billig strøm ud midt på dagen, mens aftenerne er præget af højere forbrug, bliver forskellene i elpriserne markante.

Danmark er delt i to elzoner: Jylland og Fyn (DK1) samt Sjælland og Bornholm (DK2). I september alene har begge områder oplevet flere dage, hvor elprisen hopper over en krone i forskel mellem billigste og dyreste time.

For os forbrugere er det både en udfordring og en mulighed. Har du en variabel elaftale, kan der være rigtig mange penge at spare på at planlægge dit forbrug smartere. Det kan eksempelvis være at lade elbilen om natten eller køre opvaskemaskinen, når solen står højest.

Ifølge Norlys er det netop de billige timer, der skaber de voldsomme udsving.

– De store forskelle skyldes ofte, at prisen falder helt i bund – og nogle gange endda bliver negativ, siger Mads Brøgger, direktør i Norlys’ energiforretning.

Vil du sove roligt uden at tjekke el-apps, kan du vælge en fastprisaftale. Så slipper du for de vilde udsving, men mister til gengæld muligheden for at udnytte de billigste timer.

Elpriserne er i stigende grad en rutsjebane. Vi kan enten spænde sikkerhedsselen og køre med – eller vælge et abonnement, hvor turen føles mere som en jævn landevej.

I dag tager elpriserne på rutsjebanetur