Elprisen svinger voldsomt i dag

Der er penge at spare, hvis man holder øje med elprisen i dag, fredag. Der er nemlig hele 111 øre i forskel på elprisen per kWh i døgnets billigste og dyreste timer. Det er langt fra første gang, at 2024 byder på så store prisforskelle.

Hele 149 gange i år er det nemlig sket, at forskellen på den højeste og laveste elpris har passeret én krone per kWh eksklusive moms. Kun under energikrisen i 2022 har der været flere dage med så store udsving.

– Strømmen kommer i stigende grad fra vedvarende energikilder, og derfor svinger elprisen også mere alt efter, hvor meget det blæser, eller hvornår solen skinner. Det kan derfor godt betale sig at holde øje med elpriserne, hvis man har en variabel elprisaftale, advarer Mads Brøgger, der er direktør for Norlys’ energiforretning.

Samtidig er det godt for klimaet, for det er som regel også når strømmen er billigst, at den er grønnest.

I dag, fredag, er elprisen højest mellem klokken 16.00 og 21.00. Det er ikke unormalt. Til gengæld er den relativt lav om natten, viser oversigten fra elbørsen Nord Pool. Hvor en kilowatt-time mellem 18 og 19 koster 1,12 kroner engros, er prisen helt nede på 17 øre mellem 03 og 04.

Fakta

Det danske elsystem er inddelt i to zoner kaldet DK1 og DK2. DK1 dækker over Vestdanmark (Jylland og Fyn), mens DK2 er Østdanmark (Sjælland og Bornholm).

DK1 er koblet på det centraleuropæiske elsystem, mens DK2 er koblet på det nordiske.

Derfor kan priserne i de to områder variere, da de også påvirkes af de markeder, de er tilknyttet. I 2024 har hver tredje time haft forskellige elpriser i hhv. DK1 og DK2.

Der er derfor også forskel på, hvor mange og hvilke dage, der har været 1 krone eller mere i forskel på døgnets dyreste og billigste time i hhv. DK1 og DK2. For DK1 er det sket 71 dage i år, mens det i DK2 er sket 78 dage – i alt altså 149 dage.

Elprisen svinger voldsomt i dag