Høje elpriser i 2025: Danskerne må punge ud for strøm

2025 har startet dyrt for danske elforbrugere. Efter en periode med mere overkommelige elpriser i 2024 er vores elpriser nu på himmelflugt igen. Især februar var præget af markante stigninger, og gennemsnitsprisen for el har i de første to måneder af året ligget på omkring 80 øre per kWh. Det gør begyndelsen af 2025 til en af de dyreste perioder i nyere tid, kun overgået af energikrisen i 2022 og 2023.

Årsagen til de høje elpriser skal primært findes i de europæiske gaslagre, som er på et lavt niveau. Det betyder, at der er blevet brugt dyrere energikilder som naturgas til at dække elbehovet, da sol- og vindproduktionen ikke har været tilstrækkelig. Det skaber store udsving i priserne, og danskerne har i 2025 allerede oplevet, at elprisen har ramt 1 krone eller mere op mod hver fjerde time.

– Vi ser en tydelig tendens til, at volatiliteten på elmarkedet er steget. Forbrugerne kan opleve store udsving i priserne, og det gør det ekstra vigtigt at være opmærksom på, hvornår på døgnet man bruger mest strøm, udtaler Mads Brøgger, direktør i Norlys energiforretning.

Ingen ny energikrise – men stadig store udfordringer

Selvom elpriserne har været høje, vurderer eksperter, at vi ikke er på vej mod en ny energikrise på niveau med 2022. Dog understreger udviklingen, at energimarkedet stadig er sårbar over for eksterne faktorer som vejret og gaslagrenes status.

2020 | 2021 | 2022 | 2023 | 2024 | 2025
16,7 øre/kWh | 37,7 øre/kWh | 82,6 øre/kWh | 80,1 øre/kWh | 49,9 øre/kWh | 79,7 øre/kWh

Gennemsnitsprisen på el i januar og februar (kilde: Norlys).

For mange danskere betyder de høje elpriser, at det er blevet vigtigere at planlægge elforbruget. At flytte vask, madlavning og opladning af elbiler til de billigste timer kan give en betydelig besparelse.

Udviklingen viser ifølge eksperter, at Danmark fortsat skal investere massivt i vedvarende energi for at sikre en mere stabil og forudsigelig elpris. 2024 bød på et rekordhøjt antal timer med negative elpriser, hvilket understreger potentialet i sol- og vindenergi. Men ubalancer i produktionen betyder stadig, at der er behov for backup fra fossile brændstoffer i perioder med lav vedvarende energiproduktion.

Danskerne må derfor fortsat vænne sig til et energimarked, hvor priserne kan svinge markant fra måned til måned.

Høje elpriser i 2025: Danskerne må punge ud for strøm